《灯下见梅花》
宋代·刘才邵

沉沉永夜成清聚，翠箔护寒风力住。疏响遥传玉漏声，华灯屡力兰膏炷。

琼枝亭亭浸清泚，浮香漠漠轻来去。晴虹神彩正超绝，素练肌肤无点污。

体轻难便有行云，光透只应缘饮露。珠宫宴罢恰归时，瑶台月下相逢处。

斜辉耿耿照冰姿，清影重重杂香雾。除著参差仙子似，谩矜淡伫人间误。

但令绮席借馀光，谁管玉颜生暗妒。竹外斜枝太幽独，溪边寒影饶高趣。

何当尽取贡玉堂，免使空伤碧云暮。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。